CELEX: 32018L0742
Language: sl
Date: 2018-03-01 00:00:00
Title: Delegirana direktiva Komisije (EU) 2018/742 z dne 1. marca 2018 o spremembi Priloge III k Direktivi 2011/65/EU Evropskega parlamenta in Sveta glede izjeme za svinec v spajkah z visokimi temperaturami taljenja zaradi prilagoditve znanstvenemu in tehničnemu napredku (Besedilo velja za EGP. )

18.5.2018   
            
            
               SL
            
            
               Uradni list Evropske unije
            
            
               L 123/112
            
         DELEGIRANA DIREKTIVA KOMISIJE (EU) 2018/742
   z dne 1. marca 2018
   o spremembi Priloge III k Direktivi 2011/65/EU Evropskega parlamenta in Sveta glede izjeme za svinec v spajkah z visokimi temperaturami taljenja zaradi prilagoditve znanstvenemu in tehničnemu napredku
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi (1) ter zlasti člena 5(1)(a) Direktive,
   ob upoštevanju naslednjega:
   
               (1)
            
            
               Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje svinca.
            
         
               (2)
            
            
               Točka 7(a) Priloge III k Direktivi 2011/65/EU je izvzela uporabo svinca v spajkah z visokimi temperaturami taljenja (npr. v svinčevih zlitinah, ki vsebujejo 85 masnih % svinca ali več) do 21. julija 2016. Komisija je pred 21. januarjem 2015 v skladu s členom 5(5) Direktive 2011/65/EU prejela zahtevek za obnovitev te izjeme v zvezi s kategorijami 1 do 7 in 10.
            
         
               (3)
            
            
               Svinec spajkam zagotavlja bistvene lastnosti, kot so visoka temperatura tališča, električna prevodnost, toplotna prevodnost, duktilnost, odpornost proti koroziji, ustrezna narava oksidacije in omočljivost.
            
         
               (4)
            
            
               Trenutno nadomestitev ali odstranjevanje svinca v spajkah z visokimi temperaturami taljenja še vedno ni znanstveno ali tehnično izvedljiva. Prav tako v tej fazi ni mogoče zožiti področja uporabe izjeme zaradi velike raznolikosti zadevnih uporab.
            
         
               (5)
            
            
               Ker za zadevne uporabe v kategorijah 1 do 7 in 10 danes na trgu ni na voljo zanesljivih alternativ oziroma ni verjetno, da bodo v bližnji prihodnosti dostopne na trgu, je upravičena obnovitev izjeme z obdobjem veljavnosti do 21. julija 2021, medtem ko bi nebistvena razdelitev besedila in krajše obdobje lahko ustvarila nepotrebno upravno breme za industrijo. Za preprečitev prekrivanja področij uporabe izjem v Prilogi III k Direktivi 2011/65/EU predlagano besedilo pojasnjuje, da so uporabe, ki jih zajema izjema 24 (spajke za spajkanje metaliziranih lukenj diskoidalnih in strojno luknjanih ploščatih večplastnih kondenzatorjev), izključene iz izjeme 7(a). Za kategorije, ki niso kategorije 1 do 7 in 10, obstoječa izjema velja za obdobja veljavnosti iz drugega pododstavka člena 5(2) Direktive 2011/65/EU.
            
         
               (6)
            
            
               Direktivo 2011/65/EU bi bilo zato treba ustrezno spremeniti –
            
         SPREJELA NASLEDNJO DIREKTIVO:
   Člen 1
   Priloga III k Direktivi 2011/65/EU se spremeni, kakor je navedeno v Prilogi k tej direktivi.
   Člen 2
   1.   Države članice sprejmejo in objavijo zakone in druge predpise, potrebne za uskladitev s to direktivo, najpozneje do 30. junija 2019. Besedila navedenih predpisov nemudoma sporočijo Komisiji.
   Navedene predpise uporabljajo od 1. julija 2019.
   Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
   2.   Države članice sporočijo Komisiji besedilo temeljnih predpisov nacionalnega prava, sprejetih na področju, ki ga ureja ta direktiva.
   Člen 3
   Ta direktiva začne veljati dvajseti dan po objavi v Uradnem listu Evropske unije.
   Člen 4
   Ta direktiva je naslovljena na države članice.
   
      V Bruslju, 1. marca 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 174, 1.7.2011, str. 88.
   
      PRILOGA
      V Prilogi III k Direktivi 2011/65/EU se točka 7(a) nadomesti z naslednjim:
      
         
                     „7(a)
                  
                  
                     Svinec v spajkah z visokimi temperaturami taljenja (npr. v svinčevih zlitinah, ki vsebujejo 85 masnih % svinca ali več)
                  
                  
                     Uporablja se za kategorije 1–7 in 10 (razen uporab, zajetih v točki 24 te priloge) in preneha veljati 21. julija 2021.
                     Za kategoriji 8 in 9, razen za in vitro diagnostične medicinske pripomočke ter instrumente za spremljanje in nadzor za industrijsko uporabo, preneha veljati 21. julija 2021.
                     Za kategorijo 8 in vitro diagnostične medicinske pripomočke preneha veljati 21. julija 2023.
                     Za kategorijo 9 instrumente za spremljanje in nadzor za industrijsko uporabo ter za kategorijo 11 preneha veljati 21. julija 2024.“